Papersnake/gushiwen huggingface dataset:
题某禅师空生阁 其二
屈大均（明代）

鹤鸣双剑两峰开，争倒晴川布水台。马尾谷帘那得似，因君挥麈故飞来。
晴二首
杜甫（唐代）

久雨巫山暗，新晴锦绣文。碧知湖外草，红见海东云。

竟日莺相湖，摩霄鹤数群。野花干更落，风处急纷纷。

啼乌争引子，鸣鹤不归林。下食遭泥去，高飞恨久阴。

雨声冲塞尽，日气射江深。回首周南客，驱驰魏阙心。
别后寄圭粹中
吕本中（宋代）

海上相逢两过秋，飘然乘兴亦悠悠。送行百里还归去，同是江湖不系舟。
西江月 冬至
陈德武（宋代）

时序去如流矢，人生宛似飞蓬。石湾江上又逢冬。

且喜一阳初动。

但见堪舆杳杳，更连山水重重。凄凉云物雨濛濛。

惟足睡中归梦。
初冬风雨骤干作短歌
陆游（宋代）

东园日淡云容薄，纶巾朝暮阑干角。
北风动地万木号，不料一干如此恶。
岂惟半夜雨打窗，便恐明朝雪平壑。
绿酒虽漓亦复醉，皁貂已弊犹堪著。
所嗟此身老益穷，蹭蹬无功上麟阁。
久从渔艇寄江湖，坐看胡尘暗幽朔。
万鞭枯胔愤未平，纛下老酋何足缚。
要及今年堕指干，夜拥雕戈度穷漠。
次韵子由赠吴子野先生二绝句
苏轼（宋代）

马迹车轮满四方，若为闭暑小茅堂。
仙心欲捉左元放，痴疾还同顾长康。
江令苍苔围故宅，谢家语燕集华堂。
先生笑说江南事，只有青山绕建康。
宿绿溪
刘敞（宋代）

云昏江水阔，两淮不可测。山丘望亦迷，马牛岂易识。

高帆乘长风，俄倾屡攲仄。未知所趣向，稍稍万宇黑。

近津见芦苇，其外水正白。操舟投其间，宿鸟俱辟易。

水深不可缆，丛梗以为力。蚊蚋秋尚繁，不眠坐通夕。

中宵风逾厉，潮水相荡击。安得似人者，謦欬在我侧。

天明启牖户，愿见白日色。莽苍旸谷间，竟为雾雨隔。

追观宵征处，波恶生悸惕。绝粮非陈蔡，从者亦悽恻。
王宣溪先世铁拄杖歌奉次西涯先生韵
邵宝（明代）

采诗先生笔如铁，铁作拄杖如持节。楚江东西往复还，老兴相追几年月。

击之不折镕不流，化为何物今何州。上摩星辰下入水，未到周南应未休。

遗名在世收不去，时复精光照烟雾。宣溪笑和涯翁歌，歌向庐山最高处。

我来为尔意独存，行歌再过宣溪门。杖兮杖兮谁可问，望断天涯云满身。
寄怀
何文季（宋代）

白发萧萧壮气衰，垂头兀兀董生帷。
饥难煮字将焚砚，语不惊人懒作诗。
昔日卞和常泣玉，今时墨子更悲丝。
自从梦笔风流后，枯配那能出菌芝。
播船坚辞大法招相随乞戒喜示
释函可（明代）

不向天龙会里寻，空堂丈草漫沉吟。田衣独耐长边冷，铁篴横吹太古音。

金色何妨三度舞，神光又见一腰深。了知处处笙歌满，休悔从前错用心。
立春日作
胡健（清代）

农祥晨正肇今朝，有脚阳春到海峤。但愿均调多雨露，更祈清晏绝风飙。

洞庭酒酌黄柑满，粉暑花明白昼饶。澳社十三人尽乐，秧歌齐唱舞翘翘。
好事近（垂丝海棠）
赵师侠（宋代）

红杏已香残，唯有海棠堪惜。天气著花如酒，醉娇红无力。

娉娉袅袅倚东风，柔媚忍轻摘。凭仗暮寒要住，赛锦川春色。
隋文帝
王十朋（宋代）

孽后邪臣造衅端，房陵幽闭抱深冤。一朝变起宫闱内，方信当时用妇言。
程氏馆听琴送黄海胡子
吴颖芳（清代）

南浦别多惟悴深，叩槛忽聆丹凤吟。掌上十指有长短，坐客满堂谁会心。

认得缥缃几行字，大匠注眸不相弃。剑芒已露幽壤光，感激临行洒秋泪。

客怀醉揽如乱沙，寸心愁谢霜后花。江亭欲雪未成雪，三十六峰寒到家。

横蹙吴山截江路，离魂尚恋烟郊树。掷杯起柁日落迟，洒落沙风送愁去。
咏怀二首
李贺（唐代）

长卿怀茂陵，绿草垂石井。
弹琴看文君，春风吹鬓影。
梁王与武帝，弃之如断梗。
惟留一简书，金泥泰山顶。

日夕著书罢，惊霜落素丝。
镜中聊自笑，讵是南山期。
头上无幅巾，苦蘗已染衣。
不见清溪鱼，饮水得自宜。
嘲顽石幻相
曹雪芹（清代）

女娲炼石已荒唐，又向荒唐演大荒。
失去幽灵真境界，幻来亲就臭皮囊。
好知运败金无彩，堪叹时乖玉不光。
白骨如山忘姓氏，无非公子与红妆。
初闻思归鸟忆昨寄崔伯易朱元弼
王令（宋代）

去年春日花盛开，尝有鸟啼归去来。
余诗告尔东海志，子笑属去南山杯。
将睎遐综蹈高轶，就拔去迹离俗埋。
同时游者最谁上，朱子峭握凌春材。
门关午景卧正懒，过去呼号如春雷。
邻惊偷窥妇女怪，婢骇奔走儿童咍。
门开纳坐听论列，笑口侈哆倾胞怀。
寒葅半菽要同饭，齑将叫乞喧邻隈。
僧从南浮云异角，尉解西去遗亭台。
心争夸漫诘蜒蜿，日乐虚豁留崔嵬。
柳梢黪黪坌晴絮，杏萼烁烁翻遗埃。
春湖平信照空碧，淮帆晓上搀天桅。
西归颇厄穷饿久，南泛未免丐乞哀。
朅来随人事卑折，忽自顾影惭低摧。
平时客坐不敢语，苟以唯诺偿嫌猜。
胸中纠结浩千万，到口不吐如横枚。
比来颇自拨俗碍，日傍竹树良徘徊。
昏昏万事置不省，知已疏懒心难裁。
一闻春风动啼鸟，猛若重睡忽唤回。
咨嗟岁月急若矢，叹息无地安蒿莱。
比于见人日加懒，行恐合俗老益乖。
不佑飘浮寄兹世，竟亦何计收形骸。
春林沾沾风日好，飞止自便宜尔谐。
何为犹尚归不得，世间万事真悠哉。
山行见鹊巢
蒋冽（唐代）

鹊巢性本高，更在西山木。朝下清泉戏，夜近明月宿。

非直避网罗，兼能免倾覆。岂忧五陵子，挟弹来相逐。
予顷得宛陵葛生所茹笔十余筒其中复得精妙者
林逋（宋代）

江南秋兔老毫疏，数字钟王尚贾馀。
因读退之毛颖传，可怜今日不中书。
望大梅欲回雪窦路险而止口占示同行
王铚（宋代）

起晓寻幽意气豪，冥冥重雾溼征袍。
天扶宝势千山拱，海助寒声万籁高。
休数兴衰两蜗角，从来忧乐一鸿毛。
了知终老林泉是，渡水穿云久亦劳。
和运使舍人观潮
范仲淹（宋代）

何处潮偏盛，钱唐无与俦。
谁能问天意，独此见涛头。
海浦吞来尽，江城打欲浮。
势雄驱岛屿，声怒战貔貅。
万叠云才起，千寻练不收。
长风方破浪，一气自横秋。
高岸惊先裂，群源怯倒流。
腾凌大鲲化，浩荡六鳌游。
北客观犹惧，吴儿弄弗忧。
子胥忠义者，无覆巨川舟。
水调歌头 显性理
李道纯（元代）

至道无言说，神功妙莫量。本来具足，添之无碍减无妨。

不在多闻广学，只要潜通默会，定里细参详。个中端的意，元不离中黄。

圆陀陀，光烁烁，现堂堂。无余无欠，通身无象合真常。

只这而今默识，便是当年弥勒，直下要承当。开放顶门眼，遍界不能藏。
祀南海神
曾丰（宋代）

赤精炎官兮，神一灵兮幻只。
鸿泽厖施兮，神一念兮肧只。
上清委照兮，神功行兮简只。
浩劫弥沙兮，神庆休兮绵只。
太虚窈窕兮，神徜徉兮栖只。
濒海渺瀰兮，神漫浪兮侨只。
沆瀣溟涬兮，神固自兮饫只。
肥腯芬芗兮，神孰可兮肸只。
昏顿颛冥兮，神恻怛兮矜只。
颠连号呼兮，神恍惚兮耸只。
焄蒿凄怆兮，神凭凭兮下只。
狎猥媟{左女右卖}兮，神恢恢兮涵只。
讄曰蒙以兮景只，有嘉斯肴兮罗只，
有旨斯醑兮酹只。神兮歆只，
有皎斯衷兮监只，有蹇斯数兮翊只。
贺新郎·多病刘郎瘦
刘过（宋代）

多病刘郎瘦。最伤心、天寒岁晚，客他乡久。大舸翩翩何许至，元是高阳旧友。便一笑、相欢携手。为问武昌城下月，定何如、扬子江头柳。追往事，两眉皱。烛花细翦明於昼。唤青娥、小红楼上，殷勤劝酒。昵昵琵琶恩怨语，春笋轻笼翠袖。看舞彻、金钗微溜。若见故乡吾父老，道长安、市上狂如旧。重会面，几时又。
昌甫有诗和韵
韩淲（宋代）

寒食家家酒，谁人不赋诗。久阴忻霁日，馀润入花时。

此老非三略，今朝欲四维。落红供醉卧，松底著残棋。
寄答潘文叔并属恭叔五首 其五
赵蕃（宋代）

斯文吕与张，用世故落落。年来踵蒿原，天意亦已虐。

君尝登其门，如户发管籥。何当传相授，此道得深酌。
舟行过白石见将使夜宿毛家林翌日到{上艹下
王炎（宋代）

苍头倦晨炊，卯饭几及午。
溯流赤日中，舟子亦良苦。
鱼跃恋芳饵，鸥飞避鸣橹。
仙翁所退藏，好境自呈露。
溪水清可鉴，山云横不度。
坐断泉石幽，不受尘土污。
问之何所得，妙处难悉数。
初非练玉泉，亦不鸣天鼓。
人癯道方肥，心远貌亦古。
老衲同我来，得句时一吐。
物色尽诗材，笔底随指呼。
行行更前之，系缆日未莫。
转柂涉奔湍，支筇入幽坞。
倦甚宿茅茨，睡熟不能寤。
迟明又蓐食，凌风上前浦。
重露雨点疏，晴岚云气布。
蝗蝻尚飞扬，禾稼难爱护。
村落有狗偷，耄倪且狼顾。
念此一悄然，回舟双港渡。
空羡皎然师，诗成有神助。
重刊戒石铭 其二
王十朋（宋代）

淫浸秋潦坏垂成，忍听闾阎愁叹声。抚字催科劳更拙，欲逃吏责负斯铭。
赵璘郎中席上赋蝴蝶
郑谷（唐代）

寻艳复寻香，似闲还似忙。暖烟沈蕙径，微雨宿花房。

书幌轻随梦，歌楼误采妆。王孙深属意，绣入舞衣裳。
读介庵集题其上
赵蕃（宋代）

风前旧揖青绮帔，老去今披古锦囊。
千古未忘图像拜，也知风骨类文章。
徐审知置酒会者三人以为此春酒以介眉寿分韵
赵蕃（宋代）

饿死因细腰，半额由广眉。
是知风化速，有类形影移。
时人走功名，我辈陈诗书。
虽病勿是疚，虽贫勿自悲。
张柔直知郡挽诗二首
李弥逊（宋代）

金兰臭味百年期，生死那知欻两岐。
路断束刍难寄恨，封成挂剑谩传悲。
向来不诵凌云赋，此日休歌薤露诗。
自愧千秋负良友，剩留清泪与君垂。
富农诗
于濆（唐代）

长闻乡人语，此家胜良贾。骨肉化饥魂，仓中有饱鼠。

青春满桑柘，旦夕鸣机杼。秋风一夜来，累累闻砧杵。

西邻有原宪，蓬蒿绕环堵。自乐固穷心，天意在何处。

当门见堆子，已作桑田主。安得四海中，尽为虞芮土。
钟山诗次杜于皇韵 其四
许珌（清代）

崩湍坏道郁清秋，七孔桥前水不流。剩有黄花围石椁，绝无青鸟恋朱丘。

经年置户园丁散，垂老司香宫监愁。祇见长生荒苑鹿，月明犹带旧牌游。
咏史诗。阳台
胡曾（唐代）

楚国城池飒已空，阳台云雨过无踪。

何人更有襄王梦，寂寂巫山十二重。
题也休庵 其一
释怀深（宋代）

曲木为庵土作床，有门不闭且无妨。时人莫笑家风拙，歇得心时事事忘。
张文忠草书韩退之桃源诗帖赞
岳珂（宋代）

太平宰相张天觉，草圣之神何卓荦。几年嘉禾识奇作，馀事犹令墨池涸。

仙源三月桃雨落，云黑洞深风色恶。梦回满纸字如昨，唤起龙蛇见头角。
梦会图
牟巘五（宋代）

洛僧加满九十五，也向香山画作图。
况是东坡曾嘱付，寿年多似手中珠。
松鹤图
程俱（宋代）

昆崙五城十二楼，洪河空注经神州。西连仙掌五万里，一柱上神清都浮。

琳琅琪碧乃凡草，青华绛实森累樛。南辰真人厌妩媚，下敕保命更冥搜。

元精结感浃地轴，奋此倚天苍鬣虬。烛龙晞露吐珠琲，青女敛辔回春秋。

上有飞晨焕景之卿云，下有金精石髓之清流。盘根疏节孤且神，扶疏群木罕与俦。

风涛吹落九天上，倒景雨沛参云油。睟然和气发柯叶，俯芘芝朮齐薰莸。

当年箕颍眇䨥阙，户牖森翠苍阴稠。挺生初不待封殖，天遣异质荣仙洲。

居然神蔡产千岁，不但明堂来万牛。台符两两神其上，芳膏美荫被九丘。

紫清骐骥下择木，展翮还自青田幽。琼芝瑶草供俛啄，蓬阆曾记添仙筹。

会有玉沙丹露饮，清风飘飒玄霜裘。巢云友凤乃其所，昂昂肯为鸡群谋。

神霄之境接华盖，永作帝瑞同天游。
题金绘友江声草堂图 其一
柯煜（清代）

罗刹江边远树齐，松寮兰畹寄幽栖。世人不识枚乘笔，误指涛声在竹西。
谢关景仁送红梅栽二首
苏轼（宋代）

为君栽向南堂下，记取他年著子时。
酸酽不堪调众口，使君风味好攒眉。
菩萨蛮·百花含蓓东风里
晁补之（宋代）

百花含蓓东风里。南园小雨朱扉启。春色一年年。年年花共妍。清谈招隐去。莫认如宾处。华发好风光。林间此味长。
哭李在湄二首 其一
卢元昌（清代）

汝书粘在壁，三载字依然。薄宦嗟无禄，投荒竟各天。

老魂沾旅雪，客梦叫孤鸢。误汝真升斗，泉台恨肯捐。
下蜀驿
刘克庄（宋代）

幄殿荒凉屋欠扶，绍兴遗老故应无。
旧来曾识高皇帝，尚有庭前柳一株。
依韵和宋中道见寄
梅尧臣（宋代）

岁在涒滩初别子，子适广平裨郡理。
廉颇台倾有遗址，今逢四郡弓久弛。
时不用兵皆乐乡，念我贫居天子庠。
抱经临案空循行，貌垢不洗颜苍苍。
得时少壮相揄扬，独行无侣心浶浪。
肠如辘轳转井床，内饥外寒肤粟芒，
若此煎炒何心肠。王都浩浩多球琅，
怀珉安可争焜煌。旧朋升腾皆俊良，
殁不发语生括囊。巍巍尧舜开明堂，
大调金石来凤皇。鸳鸯戟翼郡在梁，
福禄其宜无不臧。已甘老死填沟隍，
殭尸阖棺犹目张。仲尼生世尚徨徨，
岂能强聒争跄跄。未由见子举以觞，
北望大河衣袂攘。牢牛横汉不服箱，
欲往乘车无可当。天驷有星名曰房，
又欲乘马行幽荒。牛虽蹄莹马眼光，
既不我驾路阻长。我怀炳炳何日忘，
半夜揽琴弹履霜。写意缄辞无雁将，
低云作雪正苍茫。
追和牙坡喜雪用王觌韵
王之道（宋代）

长安一夜雪，酒价涌朝市。
何人独耐寒，翛然立庭砌。
盈盈竹间梅，靓妆欲谁媚。
冰肌与玉骨，似不胜风袂。
丰年贵三日，麟凤敢称瑞。
要令舆论协，庶遂我心慰。
春回在朝夕，枯荄动和气。
尤怜麦盖锦，秀发功必倍。
忧葵亦何为，度日同度岁。
不如拥百城，陶然六经醉。
原武按堤
郭祥正（宋代）

原武城西看杏花，纷纷红雪委黄沙。何如姑熟溪头见，照水蒙烟小谢家。
新蝉
寇准（宋代）

寂寂宫槐雨乍晴，高枝微带夕阳明。
临风忽起悲秋思，独听新蝉第一声。
送周子华南归二首
陆文圭（元代）

此日与君别，重逢未有期。
衰年行欲尽，近事或难知。
浩荡风云会，萧条草木悲。
三吴多俊杰，试与问安危。
和观新历 其二
韦骧（宋代）

龙蛇蛰久待春雷，鸿雁图南去却回。山国不惊时节改，九天新赐历书来。
豫章行
谢逸（宋代）

豫章栋梁材，托身南山阿。王者建大厦，匠氏施斧柯。

万夫挽不行，留滞在河浒。自非浪滔天，何由至王所。

根虽埋土中，叶已随风飞。惟馀爨下柯，那得复相依。

风吹兼雨打，日居复月诸。誓朽泥涂间，不及栎与樗。

匠氏慎无悔，豫章当自宽。人生类如此，才难圣所叹。
绕佛阁 衰寺
姚燮（清代）

径空箨走，龛冷叶积，碑卧苔没。如此萧瑟。甚从白马南朝问花如。

更谁选佛。龙象梦冷，金翠雕歇。秋照凉抹。但看蝙蝠、横飞断幡拂。

久绝游筇拄，塔影颓红当涧末。还听暮钟声声云外揭。

让别岫莲宫，香雾浓馝。粥鱼尘闭，叹鼠满空厨，僧半行乞。

剩斋廊、寥寥风樾。
盗犯金川境扶侍母妹复走兴安有怀
利登（宋代）

歉岁古多盗，于今起丰年。
村村递迁偪，旗鼓莽相联。
蚍蝣信有力，复此走兴安。
淋漓雨万壑，骇浪惊前山。
携持母妹孤，寄此一叶寒。
犹胜去年冬，我身落梅川。
母子各一方，而中隔妖躔。
呼酒相劳苦，兹犹幸团栾。
百年几星霜，十九落忧患。
人生亦何乐，四顾愁我颜。
平生百事贫，所得惟林泉。
亦复不过取，溢量常恐颠。
天公尚不与，谓我取伤廉。
前登马岗云，回首东南天。
恻恻不得语，萧然泪潺湲。
答令狐士曹、独孤兵曹联骑暮归望山见寄
韦应物（唐代）

共爱青山住近南，行牵吏役背双骖。

枉书独宿对流水，遥羡归时满夕岚。
竹枝歌送萧月潭
朱綝（明代）

子期逝矣谁知音，堪舆茫茫劳我心。石坛后夜好明月，忆尔琴中飞佩吟。
九日至卫南
宋祁（宋代）

良辰独据鞍，节物强相干。
酒驻衰颜浅，风吹客帽寒。
暂吟非有属，倦曲不成欢。
多谢黄花意，还如故国看。
范泉州挽词二首
韩元吉（宋代）

淡墨标名早，飞腾仅石渠。
学传外家蕴，论合古人余。
议本枫宸疏，评和相第书。
忠言与危行，青史未应虚。
茶中杂咏。茶焙
皮日休（唐代）

凿彼碧岩下，恰应深二尺。泥易带云根，烧难碍石脉。

初能燥金饼，渐见干琼液。九里共杉林，相望在山侧。
寿应茶马
李曾伯（宋代）

自联班序简宸聪，廊庙江湖一节同。
百世几人今蜀日，千年一到昔虞风。
得莘渭上康时策，有伊洛间传道功。
早晚为霖洗热，苍生俱出炭炉中。
秋晚三首 其二
张舜民（宋代）

官事私忧总不论，每于楼上到黄昏。江城日暮须吹角，野寺僧黄自掩门。

秋晚山川多草木，年丰场圃足鸡㹠。人生几有渊明乐，稚子迎门酒满樽。
秋夕同阮坚之潘景升泛月胥门江上
邓云霄（明代）

出郭清尊散夕阴，蒹葭凫雁自萧森。德星正聚真人气，明月如窥吏隐心。

对酒雄风舒阮啸，悲秋良夜称潘吟。仙槎一水堪乘兴，此际扁舟意转深。
颂古一百二十一首
释宗杲（宋代）

夫子不识字，达磨不会禅。
玄沙无此语，切莫妄流传。
句
杨昕（宋代）

二八玉泉分派泠，三千银界出尘清。
即觉庵子中居士来访妙峰之西既去作六言五首
释正觉（宋代）

越境能来访我，扶筇颇肖游僧。
得与坐间语味，谅其胸底怀冰。
春夜
钱大椿（宋代）

燕子衔泥已下帘，深深庭院薄寒天。
海棠枝上黄昏月，杨柳梢头浅澹烟。
勾引芳情春梦蝶，频催愁绪夜啼鹃。
踏青年少归来晚，斗酒花阴枕石眠。
和程及甫迎春三首
程公许（宋代）

剑栈云深烂漫游，知非吾土且登楼。
薰风十里陌堤上，打伴明当还益州。
刀歌
黎简（清代）

粤西得刀铁，云南治刀装。广东买鲛胎，锻者闽儿良。

邕州王郎昔所赠，谓我深入宜提防。貂尾大帽峻耳马。

送我曰之黔贵阳。是时行者在道旁，视我气色飞边霜。

黔山濛濛四时雨，云气竟月蒙衣裳。深林绝谷黑路滑，伐木取道排樛芒。

走匿已局一脚鬼，叫啸曾肉双女狼。丑苗自恃好身手，大环漆鞘三尺强。

蛮奴赤眼肉磈礌，使与一试逞所长。阴风冷漂两雪练，白日紧绕双虹梁。

刀色抱人不见人，人乃声出刀中央。千匝不放一喝止，既止眼眩犹飞扬。

拱手作礼俯首视，视彼刀刃成锯铓。凌朝打门语诘曲，牛肉白酒惭跪将。

自从护身还故乡，不以凶器惊殊方。几年魂梦妥故屋，一隙风雨悬高墙。

幽镫睒睒试拂拭，腥藓古血交苍黄。捣巢已绝金川羌，山东献俘系名王。

武库青紫韬其光，龙虎夜气成吉祥。东流汤汤粤海水，蛟龙中怒风涛狂。

沈之千年无再扬，神物自合山泽藏。我去采药骑仙羊。
文德皇后挽歌
李百药（唐代）

裴回两仪殿，怅望九成台。
玉辇终辞宴，瑶筐遂不开。
野旷阴风积，川长思鸟来。
寒山寂已暮，虞殡有馀哀。
喜雨口号九首呈潘侯
刘克庄（宋代）

谷贱如泥未一年，那堪四野复焦卷。
亢桑姑射神通小，惟有君侯立动天。
东风第一枝 柳絮
沈芳（清代）

拂水成蘋，随花吹泪，韶光欲系难住。漫疑晴雪，飘香艳说，谢庭咏句。

寻芳渐懒，怪小巷、绿荫如许。向树底，乱扑轻烟，肠断踏歌人去。

空倚遍、绣帘绮户，难忘是、宝烟翠羽。落红犹积溪桥，那得一般解语。

离怀正苦，莫误认、鬓丝添素。更杜宇，催送春回，几点弄愁疏雨。
和丘宗卿赠长句之韵
杨万里（宋代）

君入脩门才一见，我出脩门风刮面。归来急问有新诗，句句举似君不疑。

殿门握手冠缨绝，炯如云破瞻秋月。老怀勃郁久不开，为君倾豁情既竭。

君诗元自过黄初，古雅可敬丽可娱。诗坛端是一敌国，乃不自惜下取予。

向来交游半生死，悼往喜今同彼此。老夫懒性不便书，毛颖为君浴清泚。

圣贤何时同一中，纵谈社燕与秋鸿。芒鞋藤杖寻春风，天竺灵隐九里松。

古来乐事天悭与，怪珍未必逢良贾。即今又欲驾官船，淮水中流送归虏。

金山独上妙高台，再与海若相诙谐。归时藉手无一字，教君笑杀老诚斋。
清明
宋庠（宋代）

前旬风雨逼清明，柳色天高雪絮轻，
冷落介推藏火月，寂寥潘令种花城。
军中蹋鞠人穿域，门外吹箎客诧餳。
今日太宫还直具，多年私邸隔朝缨。
答林南江二首 其二
梁以蘅（明代）

世人竞多策，所挟皆九九。吾策良未售，遭时宜禁口。

所得虽邱山，浮云竟奚有。胡然事干谒，自同台厮走。

反性非自然，吾宁贫贱守。立德固有端，存诚真户牗。

谁能秉孤贞，勉尔操持久。一为利所驱，彫丧先榆柳。
永遇乐（初夏独坐西山钓台新亭）
李弥逊（宋代）

曲径通幽，小亭依翠，春事才过。看笋成竿，等花著果，永昼供闲坐。苍苍晚色，临渊小立，引首暮鸥飞堕。悄无人，一溪山影，可惜被渠分破。

百年似梦，一身如寄，南北去留皆可。我自知鱼，翛然濠上，不问鱼非我。隔篱呼取，举杯对影，有唱更凭谁和。知渊明，清流临赋，得似恁么。
送谢公定作竟陵主簿
黄庭坚（宋代）

谢公文章如虎豹，至今斑斑在儿孙。
竟陵主簿极多闻，万事不理专讨论。
涧松无心古须鬣，天球不瑑中粹温。
落笔尘沙百马奔，刻谈风霆九河翻。
胸中恢疏无怨恩，当官持廉庭不烦。
吏民欺公亦可忍，慎勿惊鱼使水浑。
汉滨耆旧今谁存，驷马高盖徒纷纷。
安知四海习凿齿，拄笏看度南山云。
寄衣曲
席佩兰（清代）

欲制寒衣下剪难，
几回冰泪洒霜纨。
去时宽窄难凭准，
梦里寻君作样看。
晚景独坐遣怀
沈彩（清代）

钩帘暝色下松杉，独倚阑干絮语喃。薄醉懒添螺子黛，嫩寒初试杏花衫。

法书大半从人弆，诗草无多且自芟。故事欲查镫未上，好教明月照开函。
和王禹玉相公三月十八日皇子侍宴长句三首
苏颂（宋代）

奉宸班近殿中香，人在金銮日月旁。
鱼藻君臣同恺乐，露萧遐迩荷龙光。
已闻幼海歌重润，更得清风诵十章。
嘉会古今应罕遇，未饶西母白云觞。
立秋二绝
范成大（宋代）

折枝楸叶起园瓜，赤小如珠咽井花。
洗濯烦襟酬节物，安排笑口问生涯。
哭何以高
史鉴（明代）

少日才名重，平生分义亲。
酒多应是病，金尽未为贫。
往事成春梦，残花逐市尘。
天涯为位哭，零落转伤神。
次韵李参政 其三
魏了翁（宋代）

行有尚时观习坎，不终止处认兼山。止中自有流行好，不在从违用舍间。
临江仙（与叶少蕴梦得上巳游法华山九曲池流杯）
葛胜仲（宋代）

小样洪河分九曲，飞泉环绕粼粼。青莲往事已成尘。羽觞浮玉甃，宝剑捧金人。

绿绮且依流水调，蓬蓬酹鼓催巡。玉堂词客是佳宾。茂林修竹地，大胜永和春。
古意 其三
邹汉勋（清代）

心绪如乱丝，纠结不可解。一日空复过，谁能念千载。

便守瓶瓴声，穷村恣击揩。顾念咸䪧备，宁复无人采。
赋陈嘉谟东西轩二首
曹勋（宋代）

西成高凿一轩通，荷盖吹凉入坐中。
新月不妨回夜色，有秋何止阅年丰。
直须落日红无际，剩看群山翠扫空。
更约他年身退后，披襟来此揖凉风。
千甍夕照
戴梓（清代）

暮云凝紫结檐牙，笳听秋风十万家。还有向西帘独启，目穷归雁落芦花。
偈颂八十五首 其五十一
释妙伦（宋代）

者老和尚，元无所向。一味麻皮头，做出万般样。我也无端被伊葛藤一上，惭愧桩子倒了也。

衔怨衔恩，含悲合笑，烧一炷香供养。
题净惠院
郭祥正（宋代）

方塘水未涨，荷芰新展绿。游子惬轻衣，步与孤云逐。

初临寺外惬，已听钟声肃。徐登山后亭，葱苍翳松竹。

诸峰却罗列，龙蛇互奔触。红绡卷晴霞，白云落孤鹜。

了然身世忘，岂念冠带束。平时谬持节，善地甘厚禄。

更穷泉石乐，曾未伸启沃。何以报君恩，尧天漫凝目。
倚楼柬徐长谷
施峻（明代）

倚楼极目思无涯，溪上幽居似浣花。
未信年华欺客鬓，也知春浣到邻家。
柳塘汗漫生新水，桃径参差叠绛霞。
欹枕竹床浑欲梦，不禁啼鸟隔窗纱。
赠徐吉云军门六首 其六
章际治（清代）

折节论交惯，忘年到不才。琼瑶荣赠赐，樽酒乐追陪。

座喜碑文积，轩因摄影开。勋名麟阁重，珥笔侍瀛台。
送余秘校
郭祥正（宋代）

苍山冻云犹未消，君骑瘦马来飘飘。入门下马与我语，琅琅满室鸣箫韶。

一官初得遭猛守，十年困辱朱颜凋。恨无田园即长往，醉卧白日歌唐尧。

去干斗粟活妻子，谁念尘滓污琼瑶。相逢太息不能已，解衣贳酒愁魂消。

红梅零落雪霜洗，苍雁蹭蹬狐狸蹻。男儿功名顾有命，太公七十方渔樵。

否极泰来如覆手，阔步自此凌烟霄。侧闻丞相开东阁，肯使斯人重折腰。
云溪杂咏
郭印（宋代）

竹里虹桥见，葱葱翠气浮。
枝交笼短岸，叶落赴寒流。
索莫终年计，徘徊竟月留。
清凉宜避热，风色晚飕飕。
瑜上人自灵石来，求鸣玉轩诗，会予断作语，
惠洪（宋代）

道人去我久，书问且不数。
闻余窜南荒，惊悸日枯削。
安知跨大窜，往反如入郭。
譬如人弄潮，覆却甚自若。
旁多聚观者，缩头胆为落。
僻居少过从，闲庭堕斗雀。
手倦失轻纨，扣门谁剥啄。
开关忽见之，但觉瘦矍铄。
立谈慰良苦，兀坐叙契阔。
谁持稻田衣，包此剪翎鹤。
远来殊可念，此意重山岳。
悃愊见无华，语论出棱角。
为余三日留，颇觉解寂寞。
忽然欲归去，破裓不容捉。
想见历千峰，细路如遗索。
相寻固自佳，乞诗亦不恶。
而余病多语，方以默为药。
寄声灵石山：“诗当替余作。”
便觉鸣玉轩，跳波惊夜壑。
寓居南轩
朱槔（宋代）

云气披猖月意孤，冬青倒影上庭隅。
灯横老荠蛾方法，书掩新芸蠹已无。
一世尽知关鲁酒，十年不拟叹齐竽。
支颐坐觉疏星没，独扣龙头泻酪奴。
畏人
杜甫（唐代）

早花随处发，春鸟异方啼。万里清江上，三年落日低。

畏人成小筑，褊性合幽栖。门径从榛草，无心走马蹄。
幽寻
朱继芳（宋代）

幽山寻不浅，归路故迟迟。
猿断空山答，人行片月随。
弘忍像赞
杨杰（宋代）

人孰无父，祖独有母。其母为谁，周氏季女。浊港滔滔入大江，门前依旧长安路。
和公仪送白鷼于永叔
王珪（宋代）

清风楼古琴三尺，玉蕊花飞酒几缸。
月窟怜君霜兔独，金茎夸我露禽双。
白鷼浴雪来春槛，古丽涵星关晓窗。
怅望紫微池上凤，主人才品自经邦。
金刚随机无尽颂·无法可得分第二十二
释印肃（宋代）

不觉误随车，迷已为他家。
指南却作北，妄意绕天涯。
禅人写师真请赞
释慧远（宋代）

靠倒云门抽顾鉴，挨开临济主宾禅。
一星猊血化驴乳，半点鸾宾续断弦。
淳侍者，脱机缘。
波斯拾得招文袋，月裹麒麟笑揭天。
杂记五言十首
刘克庄（宋代）

先传传后学，自觉觉天民。
鲁儒迷甚者，何以救迷人。
茸城三月同魏宪侄世农作
杜岕（清代）

今日不宜饮，愁来何所之。草青犹在眼，云白已多时。

懒慢冯驩铗，空濛虞舜祠。牡丹开又落，不忍酹残卮。
春同范景仁宋次道太常致斋韩廷评见过阍人不
司马光（宋代）

端居太常署，寒日淡孤清。
取酒呼诸友，谈笑方纵横。
韩君士林秀，四海依高名。
家袭钟鼎贵，身无簪组萦。
逍遥风尘外，万物秋毫轻。
未尝妄过人，所过以为荣。
如何枉玉趾，及门失相迎。
主人岂傲客，事有迷误并。
追延既不及，相视徒蹉惊。
威凤顾修梧，不下还孤征。
景星欻呈彩，旋有流云生。
灵物固难睹，俗眼真不明。
投谢有何物，珉石从双璚。
忆姬人
冯梦祯（明代）

客游数改期，不为桃花堤。
离衾淹画雨，梦驾怯春泥。
芳草远犹绿，柔条近更迷。
妾心宁自苦，愁杀乱莺啼。
咏宗良兄斋头佛手柑
朱多炡（明代）

春雨空花散，秋霜硕果低。牵枝出纤素，隔叶卷柔荑。

指竖禅师悟，拳开法嗣迷。疑将洒甘露，似欲揽伽梨。

色现黄金界，香分肉麝脐。愿从灵运后，接引證菩提。
枕上和圆机绝句梅花十有四首
晁说之（宋代）

未须白眼便嫌开，早晚高低雪作台。
春尽子山梅感叹，义山未腊已惊梅。
菩萨蛮（来梦）
侯置（宋代）

午庭栩栩花间蝶。翅添金粉穿琼叶。曾见羽衣黄。瑶台淡薄妆。

琼来魂欲断。掺掺芳英满。梦里尚偷香。何堪秋夜长。
贺欧西湖登第兼呈宏斋
萧立之（宋代）

去年君上西湖船，白纻如雪春风前。今年君上天街马，柳汁浇袍生色画。

人生穷达那得知，宰相正用时来为。爱君负大积者厚，万里转轴辞门畿。

蹇予食籍闽州饭，书桉尘深鬓丝短。西风一夜入山城，南雁无情秋梦远。

宏斋老师鲁灵光，乞身不许犹周行。老臣政尔仗经济，世道亦复关行藏。

零陵千官闲言语，重见笺诗出乌府。瀼西白石渡头船，且唤漫郎听夜雨。

一官局束为人鞿，宇宙风物皆危机。短章醉墨江南路，却爱当年未第时。
画地吟
太白山玄士（唐代）

学得丹青数万年，人间几度变桑田。

桑田虽变丹青在，谁向丹青合得仙。
送许郎中出知漳州
柴中行（宋代）

君子重出处，儿女多依违。
孰知退有义，一辞若发机。
刑部今其人，识远渺造微。
时方事疾走，而我心独非。
老色未上面，健笔駃于飞。
宛然傲霜菊，璨璨黄金辉。
勉留鵷鹭行，夫岂少轻肥。
一麾即得请，众目骇见稀。
了不露纖芥，舒卷流清{上山下徵}。
凉风称归棹，灏气浥征衣。
婆娑慰邱园，咳唾落珠玑。
因风来锦囊，犹足慰依依。
和张倅唐英咏梅十四首
陈傅良（宋代）

因山为高下，因水为纵横。
恣花欲何之，勿挠所性清。
却愁雪太深，瞻言不胜情。
有时亦肯来，当我户牖明。
宋 大岘
孙元晏（唐代）

大岘才过喜可知，指空言已副心期。公孙计策嗟无用，天与南朝作霸基。
送素轩公迎总戎自交阯回
范宗晖（明代）

上将班师自海壖，将军迎谒出南滇。山河表里归中国，兄弟恩荣自九天。

凛凛星矛明晓日，萧萧铁骑带寒烟。当年事业铭钟鼎，复见勋名著简编。
闻刘兵侍称疾竟归
沈周（明代）

即枕初章便买船，要归竟自有归缘。谁知原宪曾无病，我信张良岂在仙。

长往莫维驹皎皎，冥飞不下凤翩翩。先生此去江湖大，真与鲈鱼长价钱。
戊子饯非熊仍以吕望磻溪图为赠
耶律楚材（元代）

昨夜白麻降日边，文章领袖远朝天。遥思御座分香赐，更想龙庭命席前。

白面书生酬夙志，黑头边帅领新权。非熊应笑非熊老，八十犹然钓渭川。
再委赵丞阳山送龙祷雨
虞俦（宋代）

老龙高卧复何求，韬敛风雷自一湫。
不恨如麻无雨脚，却愁生耳有禾头。
向来河内惭移粟，此去江边欲具舟。
龙若有灵须早计，霖霪莫待火西流。
书哀
梅尧臣（宋代）

天既丧我妻，又复丧我子！
两眼虽未枯，片心将欲死。
雨落入地中，珠沉入海底。
赴海可见珠，掘地可见水。
唯人归泉下，万古知已矣！
拊膺当问谁，憔悴鉴中鬼。
碌碌篇
黄衷（明代）

碌碌困尘土，悠悠怀古先。落落委逝波，灼灼皆英贤。

不见中山酝，一醉日已千。会须尽百醉，乾坤任回旋。

不见游仙枕，心往神翩翩。愿安霜雪颅，一梦周八埏。

红颜岂不佳，静志金石坚。白璧岂不佳，介士瓦砾捐。

文车拥华绣，露槿照荒壖。何如卖畚叟，冷笑生霞烟。

愚智均碌碌，吾人奚较然。支颐天全所，长玩秋水篇。
永丰令括苍章君尉上蔡谢君以淳熙改元二月晦日劝农于负郭祖印院事已率蕃为汎舟之役
赵蕃（宋代）

前村后村桃李空，牡丹酴醾当春风。令君无暇问许事，亲率僚吏行劭农。

清晨小队东郊出，宿雨初开泥尚湿。白头扶杖稚子旁，不待符移自相集。

令君盛服临致言，国因肆赦新改元。雍熙淳化太宗年，治道度越唐汉前。

尔曹何幸生此世，身不知兵无横税。去秋小歉未足云，诏书屡下忧勤意。

吏令奉行敢不躬，尔无自惰愆尔功。吾言谆谆尔其听，酒肉更戴君恩丰。

我时伫立观盛举，径欲佣田买牛具。不然枵腹亦以宽，年登贱籴夫何虑。

少焉有白官盍休，携我山阴上小舟。谓我聊此半日留，与民同乐非宴游。
渔家傲·画鼓声中昏又晓
晏殊（宋代）

画鼓声中昏又晓。时光只解催人老。求得浅欢风日好。齐揭调。神仙一曲渔家傲。
绿水悠悠天杳杳。浮生岂得长年少。莫惜醉来开口笑。须信道。人间万事何时了。
送质宜之馆钟离步江绍闻韵兼寄家兄
马潜（清代）

匝岁瘤斋入梦频，未能联辔想音尘。陆云东岳难为弟，应玚南淮幸有人。

此去观鱼濠水上，定同浮白洞庭春。家书漏处君知补，絮语连宵嚼五辛。
行迈杂篇六首
黄庭坚（宋代）

村落人家桃李枝，无言气味亦依依。
可怜憔悴蓬蒿底，蜂蝶不知春又归。
送僧归护国寺
刘筠（宋代）

暂寄长安寺，时闻宝偈传。
南归宗派盛，外护帝臣贤。
桂色陵庵雪，芝腴助茗泉。
离怀杳何许，凤刹际霞天。
和子华兄方惜莺声之晚今忽闻之
韩维（宋代）

山鸟凡禽处处鸣，独怜清啭久无声。
起从岩谷春风晚，飞过林塘霁日明。
不为好音轻俗耳，自逢真赏动诗情。
少年乐事今抛尽，节物催人只自惊。
忆半游（寄刘苏州）
白居易（唐代）

忆半游，半游安在哉。半游之人半白首，半游之地多苍苔。

江南半游凡几处，就中最忆吴江隈。长洲苑绿柳万树，

齐云楼春酒一杯。阊门晓严旗鼓出，皋桥夕闹船舫回。

修蛾慢脸灯下醉，急管繁弦头上催。六七年前狂烂熳，

三千里外思裴回。李娟张态一春梦，周五殷三归夜台。

虎丘月色为谁好，娃宫花枝应自开。赖得刘郎解吟咏，

江山气色合归来。
钱神
曾巩（宋代）

击牲酾酒荐明蠲，飣果装香婢仆专。
拣米作糜分糁碗，折莼为仆插芳筵。
儿惊庖下添熏肉，神笑人间用纸钱。
巫祝谓知来岁事，珓杯犹有暂时权。
瑞香
杨杰（宋代）

孤根移自紫霄峰，只斗清香不斗红。忆得婆娑一株桂，欧家曾见月屏风。
登岭
潘牥（宋代）

才登西岭路，诗思便能清。
栈道云间没，篮舆壁上行。
遥山时见虎，深谷夏闻莺。
咫尺名山寺，犹分两日程。
自瀼西荆扉且移居东屯茅屋四首
杜甫（唐代）

白盐危峤北，赤甲古城东。平地一川稳，高山四面同。

烟霜凄野日，粳稻熟天风。人事伤蓬转，吾将守桂丛。

东屯复瀼西，一种住青溪。来往皆茅屋，淹留为稻畦。

市喧宜近利，林僻此无蹊。若访衰翁语，须令剩客迷。

道北冯都使，高斋见一川。子能渠细石，吾亦沼清泉。

枕带还相似，柴荆即有焉。斫畬应费日，解缆不知年。

牢落西江外，参差北户间。久游巴子国，卧病楚人山。

幽独移佳境，清深隔远关。寒空见鸳鹭，回首忆朝班。
酬曹户
赵汝鐩（宋代）

奔走尘埃久，还山每叹迟。
岁华惊雁到，心事独鸥知。
夜对樽前月，昼寻花下棋。
闲中滋味好，但欠子论诗。
入芦苞水
屈大均（明代）

一水穿深竹，孤舟荡晚风。但沿明月去，忽与大江通。
书白乐天琵琶行后
詹初（宋代）

浔阳夜泊送客船，船上谁人白乐天。
坐闻一曲琵琶奏，青衫何用涕泗涟。
岂知通穷良有命，君子当之无怨焉，
虚使歌行世上传。
四禽吟 鸥
何梦桂（宋代）

海边元不为鱼来，力怯江风薄岸回。白水苍烟随分足，连云鸷鸟不须猜。
励志诗 其六
区大相（明代）

鸿鹄高飞，必用羽仪。如何中路，弃我如遗。非彼弃我，我实荒斯。

迁善改过，来犹可追。
过湘水吊三闾大夫
苏仲（明代）

断冢苍烟蔽，荒祠碧草旋。汨罗千古吊，空负贾生篇。
怀金陵三首·其二
张耒（宋代）

璧月琼枝不复论，秦淮半已掠荒榛。
青溪天水相澄映，便是临春阁上魂。
上裴度舍人
王建（唐代）

小松双对凤池开，履迹衣香逼上台。天意皆从彩毫出，

宸心尽向紫烟来。非时玉案呈宣旨，每日金阶谢赐回。

仙侣何因记名姓，县丞头白走尘埃。
平居遗兴
葛天民（宋代）

隔篱人语自喧嘲，紧闭苔扉不许敲，
谈麈带尘悬屋角，牵牛承露上林梢。
投闲得计心常足，拟古成编手自抄。
风雨欲来偏感处，蚁先移穴鹤移巢。
陈芷云家藏明人唐解元龙泉岩图失去八年近始索得自为图记徵诗一再函催书此调之
郑国藩（清代）

嘉陵山水三百里，能事独推吴道子。六如画品亦入神，模写龙岩真可喜。

侧面一图境尤奇，长松偃盖柏交枝。楼观高笼云雾气，桥梁倒蹙虹霓姿。

亭前飞瀑跳珠白，石磴层层矗天墀。星移物换四百载，什袭君家郁光彩。

忽惊乔舄化凫飞，一旦归来价十倍。潜园主人老能诗，自记颠末劝我题。

披图读记首一頫，二难四美谁能齐。伟哉造化真好弄，擘石挂泉作岩洞。

珍重斯图且庋藏，留与他年导飞鞚。忆昔兰亭入昭陵，宝光难閟终龙腾。

神物况乃山灵护，浦珠越石诚可凭。止恐有形势非久，壁棱津剑孰为守。

由来得丧两循环，平泉木石今何有。晋卿宝绘苦名堂，寓意谁将苏语详。

陈义甚高理不易，电光泡影空彷徨。世界大海一沤发，何况区区身外物。

色相不忘宁非痴，与君细数恒河沸。
春日有感
李孝先（宋代）

雨敛轻寒淑气回，晓街清霁断浮埃。
风高柳倦终朝舞，岁闰花迟数日开。
归梦每逾千里去，远书新过万山来。
旅情宦况都无赖，强对韶辉殢酒杯。
芭蕉
曾几（宋代）

以此叶阴凉，代彼青琅玕。
但恐本质脆，不堪期岁寒。
题阙
韩邦奇（明代）

又不是、贪山水，又不是、爱神仙。人家筵席，也终须散。

諕杀人、鹤唳华亭叹。愁杀人、鸟尽淮阴怨。聪明人、须早过是非关。

英雄汉、挑不起功名担。肯排山、山能撼，肯倒海、海可翻。

只是我、意儿里不要紧。心儿里懒。没来头、无限闲拘管。

不中用、多少闲文案。黄石桥、收了子房编。玉门关、挂起班侯剑。

我本是、钓鳌人，做不得、攀龙客。千万般、怕负了皇恩大。

二十年、偿不尽经纶债。两三翻、空惹得青山怪。归来一啸，海天空醉时节。

还觉得、乾坤窄。洛阳桥、春柳新，岳阳楼、阴风动。

蔓草长、休迷了渊明径。华峰高、还寻著希夷洞。五湖深、系不住陶朱艇。

养閒身、猿鹤伴丹青。铸衰颜、龙虎蟠金鼎。你看那、三杰忙，你看那、四皓闲。

汉家青史，都把名儿显。白楼绿柳，是吾家苑。渭滨河曲，与渔樵伴。

对知音、还取古琴弹散。幽情细把羲经点。
拟古诗十二首 其十
韦应物（唐代）

秋天无留景，万物藏光辉。落叶随风起，愁人独何依。

华月屡圆缺，君还浩无期。如何雨绝天，一去音问违。
老人晚得女真真又曾孙女金华皆再周而殇葬塔院后今春焚化用前韵赋诗谨和
洪咨夔（宋代）

窣波影里诵陀伽，古佛灯笼护绛纱。智慧竭罗虽正果，慈悲妙善亦空花。

怕寒婉娈初拳蕨，望雨醒松细舌茶。节物感人还自解，有儿何用女当家。
萍
徐夤（唐代）

为实随流瑞色新，泛风萦草护游鳞。密行碧水澄涵月，

涩滞轻桡去采蘋.比物何名腰下剑，无根堪并镜中身。

平湖春渚知何限，拨破闲投独茧纶。
送郑丞之罗浮中习业
杨衡（唐代）

百年泛飘忽，万事系衰荣。高鸿脱矰缴，达士去簪缨。

始从天目脱，复作罗浮行。云卧石林密，月窥花洞明。

全形在气和，习默凭境清。夙秘绛囊诀，屡投金简名。

钟管促离觞，烟霞随去程。何当真府内，重得款平生。
河上即事 其四
佘翔（明代）

惨淡浮云色，萧条万里情。风尘何落魄，湖海且逃名。

丧乱依刘表，离骚赋屈平。陆沉无不可，归去问柴荆。
旅闷十首 其九
方回（元代）

升沉元有命，不在巧谋身。政使魁廷彦，兼能位谏臣。

一时侪恶党，百世号憸人。所得都能几，风花瞬息春。
菩萨蛮·征鸿点破空云碧
严仁（宋代）

征鸿点破空云碧。丹霞染出新秋色。返照落平洲。半江红锦流。风清渔笛晚。寸寸愁肠断。寄语笛休横。只消三两声。
蒙山作
萧颖士（唐代）

东蒙镇海沂，合沓馀百里。清秋净氛霭，崖崿隐天起。

于役劳往还，息徒暂攀跻。将穷绝迹处，偶得冥心理。

云气杂虹霓，松声乱风水。微明绿林际，杳窱丹洞里。

仙鸟时可闻，羽人邈难视。此焉多深邃，贤达昔所止。

子尚捐俗纷，季随蹑遐轨。蕴真道弥旷，怀古情未已。

白鹿凡几游，黄精复奚似。顾予尚牵缠，家业重书史。

少学务从师，壮年贵趋仕。方驰桂林誉，未暇桃源美。

岁暮期再寻，幽哉羡门子。
两不如篇
汪琬（明代）

我不如王仪曹，爱驱烟墨追风骚；我不如梁侍御，遍参耆宿啖蔬茹。

诏恩休沐一事无，相携不待折简呼。金鱼池上莺啼蚤，共握蒲葵藉芳草。

慈仁寺中花更稠，酒酣覆尽白玉舟。自惭不作一钱直，惟有谈谐略相及。

联镳接茵能几时，归来又荷田间笠。伯劳燕子西复东，青春堂堂如转蓬。

中原二子无消息，独立斜阳数去鸿。
毁冯云山书馆中偶像
洪秀全（清代）

神天之外更无神，
何故愚顽假作真！
只为本心浑天却，
焉能超出在凡尘。
仿杜工部同谷七歌 其七
虞淳熙（明代）

白白袒免头上绕，两度三号哭年少。长夜幽林叹一声，山鸟惊飞虎伥叫。

千里提携多苦辛，十年梦寐空啼笑。病骨棱层影渐销，莼香何日生秋庙。

呜呼七歌兮歌正哀，操戈挥日登荒台。
章季万送示其祖内制次元叔韵诗
李正民（宋代）

运际熙丰政日新，近臣摛藻掞天门。当年翰墨文章妙，晚岁经纶德业尊。

纪事丰碑推大手，忧民温诏尽嘉言。大门接武登鳌禁，犹喜交游到子孙。
句
李章（唐代）

愿求裴令一篇诗。
句
常衮（唐代）

风候已应同岭北，云山仍喜似终南。

（《题漳浦驿》。《方舆胜览》）
天柱
杜范（宋代）

削成一柱是何年，屹立当空更不偏。
我欲借渠成大厦，少陵此意久无传。
奉和李如愚见寄
邓雅（元代）

老鹤千年寿，閒云一片心。乾坤今古事，风月短长吟。

宦族西平远，仙家玉笥深。何当骑白鹿，閒暇一相寻。
晴云
姜特立（宋代）

晴云行太虚，浩荡本无心。
随风忽变化，倏忽成古今。
卓尔起奇峰，万目竞瞻仰。
本自无心高，莫作有心想。
真一酒（并引）
苏轼（宋代）

米、麦、水三一而已，此东坡先生真一酒也。
拨雪披云得乳泓，蜜蜂又欲醉先生。
（真一色味，颇类予在黄州日所酝蜜酒也。
）稻垂麦仰阴阳足，器洁泉新表里清。
晓日著颜红有晕，春风入髓散无声。
人间真一东坡老，与作青州従事名。
舟次望江见白鸥鸟
童轩（明代）

苍茫云水阔，飞去复飞还。十载红尘里，何因似尔闲。
燕孙节推
魏了翁（宋代）

快着青冥软玉鞭，直骑騄耳踏云烟。
等閒礼乐三千字，酬答艰难十九年。
鼎甲声华今有继，政涂事业岂无传。
原君更拓勋名地，重玩盈科放海篇。
次韵东坡梅花十绝 其五
李之仪（宋代）

黯黯危肠独九回，故园谁对此时开。撚来聊把倚孤枕，更拟慇勤入梦来。
送吴莲洋归河中
张埙（清代）

柳絮飞无赖，君归灞水东。溪临衫影绿，花踏屐痕红。

此去风生袖，重来诗满筒。飘飘笑韩众，空老岳莲中。
左伯桃墓羊角哀墓
蒋之奇（宋代）

结交有羊左，是惟一时才。为闻楚王贤，翩然自燕来。

一日食欲尽，俱往空双埋。伯桃乃独留，饿死梁山隈。

角哀仕既达，感旧肝胆摧。念此并粮惠，告还葬遗骸。

至今溧阳旁，突兀穴土堆。何人致荐奠，千花飞酒杯。

精灵今在否，古木以生雷。鲁公昔过之，驻车久徘徊。

感叹发篇咏，洒翰镵琼瑰。惜哉今不存，散落随尘埃。

空馀郑薰记，片石昏苍苔。末世友道绝，雅歌□□颓。

草木尚萎死，小怨何足怀。我思有所矫，巨燄明寒灰。

兹事虽过中，义烈亦壮哉。幸逢太丘长，揭表旌泉台。

寥寥千载间，下激清风回。还顾势利交，市道良可哀。
溪路邂逅傅骐骥之在所沽酒话别 其三
韩淲（宋代）

濯锦江头冬日晴，水光山色傍人清。我身偶閒来散步，适有溪山能动情。
次常熟县先君旧所摄宰也
袁说友（宋代）

冲寒一舸下琴川，小缆依依市柳边。
花县重来听好语，棠阴深处不论年。
钓游颇忆儿童旧，风物徒惊岁月迁。
老恐不任奔走力，问侬何日赋归田。
句
吕午（宋代）

杏城西城翁幽居。
水帘
张灏（宋代）

朝来雨急飞瀑雄，黑云压屋江挂虹。晚来雨定瀑亦小，散作水镂锵帘栊。

垂檐初似玉成缀，触石但见珠跳空。嗟哉山泉一物耳，朝态莫状不尔穷。

乃知造物解戏人，千变万化顷刻中。吾恐文章要如此，好把泉源驱笔锋。
上周尚书内翰承旨二十韵
许及之（宋代）

弱水蓬莱远，群山岱岳高。尘埃千障隔，景行寸心劳。

摸索知何千，抠趋苦未遭。铜章披宿雾，藻鉴炳秋毫。

穹壤悬鹏鴳，篇章抵雁羔。斯文标正脉，舆论凛时髦。

勇退关吾道，留行切帝褒。风云开壮观，舟楫际洪涛。

剑履昭魁象，词澜卷巨鳌。合宫陈缛典，华盖粲星旄。

霁日明黄道，祥风动赭袍。恩波荣赦草，颜咫醉仙桃。

麻册追盘诰，诗歌逼颂骚。人方期补衮，功岂在挥毫。

地禁承中旨，天官冠列曹。仪型喜颇牧，步武接夔皋。

蚤晚登三事，乾坤倚一陶。途长须骥足，用拙匪牛刀。

造请神先索，推敲痒莫搔。未嗟闻道晚，终待郢斤操。
六月食寒梅
方一夔（宋代）

六月火云耸奇观，读书舌烂喉吻乾。西湖水仙珠径寸，使来遗我数百丸。

清冷冰齿嚼不碎，玉池滟滟生微澜。问仙何处得此物，孤根漏暖来孤山。

霜严雪虐石荦确，美人忽破冰玉颜。纷纷青黄暗烟雨，我独炎暑馀酸寒。

异材晚成要有待，居然升置鼎鼐间。君不见周家老将太公望，八十封侯起钓磻。
赵侯保民惠政纪实诗 纪镇静有功二
邵君美（宋代）

官船只只离巴城，邻境如何免得惊。镇日爱人堂上坐，夜更朝鼓转分明。
句 其五
朱服（宋代）

琉璃十顷浸旻苍，此境淮南自少双。
月夜
郭远（宋代）

步屟花间未欲眠，草堂月上正新妍。十分幽寂难为夜，一味孤清自在圆。

入幕风微香冉冉，筛林光透影翩翩。直须斗酒酬今夕，莫问貂裘值几钱。
赠太子太傅康靖李公挽歌词二首 其二
司马光（宋代）

卤簿去悠悠，西郊乱叶秋。旐翻寒日薄，笳咽断云愁。

吊客门飞鹤，佳城山卧牛。灵车今不返，洧水日东流。
小儿渍蜜雪见饷用前韵
周紫芝（宋代）

黄蜜香和糁径尘，紫兰儿饷白头人。谁知茅屋三冬雪，中有蜂房一掬春。
咏史下·何曾
陈普（宋代）

家国儿曹付五胡，奉身恨不及齐奴。
君王但说平生事，政为诸公昧远图。
曹仁宪谨荣寿 其二
张国才（清代）

当秋九月庆华筵，老圃黄花晚节妍。雨露如今逢圣世，栽培长此乐尧天。
赠了上人抄化
黄庚（元代）

破衲卷秋云，入山深更深。
近闻营梵刹，应不累禅心。
寒瀑泻苍壁，晚花生古林。
遥思明月夜，谁听颖师琴。
人日猎城南，会者十人，以「身轻一鸟过，枪急万人呼」为韵，得鸟字
苏轼（宋代）

儿童笑使君，忧愠常悄悄。谁拈白接䍦，令跨金騕袅。

东风吹湿白，手冷怯清晓。忽发两鸣髇，相趁飞虻小。

放弓一长啸，目送孤鸿矫。吟诗忘鞭辔，不语头自掉。

归来仍脱粟，盐豉煮芹蓼。何似雷将军，两眼霜鹘皎。

黑头已为将，百战意未了。马上倒银瓶，得兔不暇燎。

少年负奇志，蹭蹬百忧绕。回首英雄人，老死已不少。

青春还一梦，馀年真过鸟。莫上呼鹰台，平生笑刘表。
闽伶官戏主延政语
佚名（唐代）

只闻有泗州和尚，不见有五县天子。
丙申南还舟发通州
黄淮（明代）

官舸乘风五两轻，寒流拍岸浪花生。张家湾上频回首，记取南还第一程。
绍兴祀祚德庙八首
佚名（隋代）

于皇时宋，永祚有基。
始翳覆护，扶而立之。
敢忘昭答，牲分酒釃。
灵其燕乡，益相本支。
题汪水云诗卷十首
胡斗南（宋代）

一琴一鹤一扁舟，南北东西更九州。
一曲湖山真得计，半生交结尽清流。
失调名
佚名（宋代）

香野锦林谁是主。
黄陵题咏
赵希鄂（宋代）

怅望鸾舆不复还，令人疑尽九疑山。
朱弦一断南风操，粉泪长留楚竹斑。
往事悠悠流水去，空祠寂寂暮云闲。
客情吊古多悲恨，趣理归舟溯碧湾。
为吴起凡赠许贞甫南还
李来泰（清代）

六载烟尘暗江浒，雕阑十二春无主。累累军前半死生，桃花血渍燕支土。

落花飞絮总成尘，青冢还留现在身。祇惊赤白囊中羽，误作丹青画里因。

高阳老人能任侠，间关万里随俘获。气激情亲解动人，相逢燕市悲歌客。

白头宫监住京华，慷慨曾传古押衙。金钱自系将军树，婉娈时回阿母车。

感君高谊为君起，尽解金羁脱胥靡。从知今日庆其苏，敢忆当年叹如毁。

别有延陵一片心，莺雏燕老信沈沈。与君同和南飞曲，脱叶随风识故林。
送别
杜牧（唐代）

溪边杨柳色参差，攀折年年赠别离。一片风帆望已极，

三湘烟水返何时。多缘去棹将愁远，犹倚危亭欲下迟。

莫殢酒杯闲过日，碧云深处是佳期。
寄题曾黄州重修睡足斋
吕本中（宋代）

云涛际天江北路，郡古人稀春欲暮。平生想像睡足庵，颇见王杜安身处。

十年兵火庵已坏，草莽连岗穴狐兔。使君初来席未暖，重就新斋立窗户。

疏疏脩竹带泉石，历历幽光点烟雾。竹楼月波不寂寞，雪堂东坡复共住。

昔者同遭盗贼扰，今者定蒙神物护。使君忘言坐搔首，抖擞衣襟脱巾履。

下帘高枕百吏散，一任江头风断渡。会思王杜与新诗，梦里相逢得奇句。
谒金门（风乍起，约巽吾同赋海棠）
刘辰翁（宋代）

娇点点。困倚春光欲软。滴尽守宫难可染。浓欺红烛艳。

寂寂露珠啼脸。翠袖不禁风飐。芳径相逢惊笑靥。日长初睡转。
静中
释文珦（宋代）

静中观世道，一一总非真。
龃龉英贤诎，依冯鄙贱伸。
狂澜乘飓势，枯木借藤春。
何似都忘著，沈潜自养神。
雪夜不寐偶成短句十首渭北春天树江东日暮云
陆文圭（元代）

岁欲膏吾车，老眼不识路。
弟妹今何之，萧萧白发暮。
王庄驿遇同年刘宪副
郭谏臣（明代）

看花昔日曾为伴，南北东西各一天。萍水相逢疑是梦，金兰契合已多年。

邮亭昼掩梨花雨，客路寒迷杨柳烟。闻说邻家春酿熟，一尊聊共醉灯前。
送江阴郡博周元浩归平阳
郑东（元代）

君不见苏秦昔上秦王书，嫂不下机妻不炊。青灯长夜股流血，黄金六印何累累。

又不见陶渊明，富贵视之鸿毛轻。腰宁不折五斗米，归来篱菊秋盈盈。

周君妙年江海客，几度吴花醉中摘。蒲帆半幅风飕飕，长啸一声江月白。

我家亦在蒲海头，此时春酒浓如油。堪怜千里尚飘泊，恨不共买东归舟。
失题 其二
卢频（唐代）

一朵花叶飞，一枝花光彩。美人惜花心，但愿春长在。
从军诗五首·其二
王粲（两汉）

凉风厉秋节，司典告详刑。
我君顺时发，桓桓东南征。
泛舟盖长川，陈卒被隰埛。
征夫怀亲戚，谁能无恋情。
拊衿倚舟樯，眷眷思邺城。
哀彼东山人，喟然感鹳鸣。
日月不安处，人谁获恒宁。
昔人从公旦，一徂辄三龄。
今我神武师，暂往必速平。
弃余亲睦恩，输力竭忠贞。
惧无一夫用，报我素餐诚。
夙夜自恲性，思逝若抽萦。
将秉先登羽，岂敢听金声。
暮春泛西湖次口号韵呈程待制十首
陈造（宋代）

几饭南山佛老宫，诗昌谭胜每舂容。
不妨重就山间宿，蔬笋香茶未阙供。
赋得竹箭有筠
张仲方（唐代）

东南生绿竹，独美有筠箭。枝叶讵曾凋，风霜孰云变。

偏宜林表秀，多向岁寒见。碧色乍葱茏，清光常蒨练。

皮开凤彩出，节劲龙文现。爱此守坚贞，含歌属时彦。
偈颂七十六首 其十八
释师观（宋代）

天得一以清，地得一以宁。君王得一天下治，衲僧得一眼横鼻直。

皇恩佛恩，一时报毕。
沁园春 其十 蛛
樊增祥（清代）

楚国龚生，顾见网丝，飘然念归。看南檐布阵，坐擒蜂蝶，东山惜别，长伴蛜蝛。

缒镜生怜，罥衣有喜，昨夜罗裙缓带围。天然巧，把牡丹钿盒，乞与环妃。

不如苇箔蚕肥。纵呕尽柔丝不上机。笑终朝组织，难成锦段，多年长养，也孕珠玑。

小类榆钱，大逾茶鼎，苦战双龙事已非。儿童语，怕蠮螉寇汝，牢守门扉。
宴张记室宅
孟浩然（唐代）

甲第金张馆，门庭车骑多。家封汉阳郡，文会楚材过。

曲岛浮觞汉，前山入咏歌。妓堂花映发，书阁柳逶迤。

玉指调筝柱，金泥饰舞罗。宁知书剑者，岁月独蹉跎。
九日王楚瞻父母黄元宇老师登来青阁用杜韵
赵良诜（明代）

秋肃烟收海宇宽，追随高阁兴交欢。云间羡尔飞凫舄，席上惭予赋鹬冠。

露入芙蓉凝晚翠，菊浮鹦鹉溢新寒。不妨饮兴归来缓，夹道山花带月看。
玉团儿（香月堂古桂数十株著花，因赋）
张鎡（宋代）

晓来一阵金凤劣。把阆海、檀霞细屑。依就花儿，深藏叶底，不教人折。

初开数朵谁知得。却又是、金风漏泄。吹起清芬，露成香露，月成香月。
题华山人所居
吴筠（唐代）

故人住南郭，邀我对芳樽。欢畅日云暮，不知城市喧。
又饮西塔寺游南湖用老杜城西陂泛舟诗为韵
谢逸（宋代）

未访稽山棹酒船，先寻小有洞中天。葛巾藜杖轻轩冕，盂饭盘蔬鄙饩牵。

巢父掉头休入海，焦生雄辩且惊筵。老僧瀹茗供清兴，旋拾枯松煮涧泉。
和道损喜雪
梅尧臣（宋代）

密雪已迎腊，随风来拂巾。
偏知寒夜屋，不管醉归人。
暗积空庭合，偷装众树新。
沃田将望岁，压疠且忘贫。
薄厚曾无意，飘扬似有因。
既能先覆物，乃见未饶春。
作阵从天落，何功得地均。
暂欣供一赏，惜逐马蹄尘。
颂古四十八首
释慧开（宋代）

了身何似了心休，了得心兮身不愁。
若也身心俱了了，视仙何必更封侯。
寄罗机宜竟陵督捕六首 其一
项安世（宋代）

飐飐旌旗出郭，轰轰雷电奔空。一夜楚江风雨，千岩万壑流通。
次汪菊坡秋深韵
杨公远（宋代）

秋深天气肃，风紧袭人衣。
搅梦蛩声碎，惊心雁阵飞。
事嗟今日别，身愧昔年非。
欲办青蓑笠，沧浪理钓矶。
丫头岩
史弥宁（宋代）

山前露立几时休，老大垂髫羞不羞。
与汝云冠别梳洗，免教人唤作丫头。
江上别李秀才
韦庄（唐代）

前年相送灞陵春，今日天涯各避秦。

莫向尊前惜沈醉，与君俱是异乡人。
谩成
章甫（宋代）

时事何年定，吾生半时休。
僧居才解夏，边壘又防秋。
远水朝沧海，斜阳傍小楼。
西风吹画角，归思满扁舟。
旦日示从同仍简忘忧
耶律楚材（元代）

昔我驰星轺，驻车归化城。汝方来抠衣，从同训其名。

侍予垂十年，百事无一成。律历且及半，琴道犹未精。

禅书置一隅，尚未穷一经。大道若沧海，万古长澄清。

酌之而不竭，注之而不盈。偃鼠得满腹，亦足饱鲲鲸。

又如大圆镜，历劫长圆明。中间无影像，应物不现形。

汉、胡递相照，出没能纵横。又如万钧钟，寂然藏雄声。

随叩而即应，圆音自锵铿。小击而小响，大撞而大鸣。

又如长明烛，积岁长荧荧。分为百千万，光明如日星。

惠之而不费，是为无尽灯。日月照天下，不可语瞽盲。

雷霆碎山岳，聋者未曾听。枯木元无花，却怨春不平。

作偈以劝汝，可以为盘铭。
清平乐
万树（清代）

凭栏不语，坐看春归去。或者留春留得住，因甚全无一句。

曾闻百舌间关，要将春色遮拦。百舌舌儿先倦，愁人更有何言。
塞下曲二首 其一
王涯（唐代）

辛勤几出黄花戍，迢遰初随细柳营。塞晚每愁残月苦，边愁更逐断蓬惊。
怀王立之
晃冲之（宋代）

不到城南久，黄梅风度新。
忽看人日作，泪尽大和春。
翰墨犹如在，壶觞不复陈。
常思醉风度，花底岸纶巾。
绥远城遇雨
王錞（清代）

雄城屹立壮三边，山势崚嶒雨势连。隔岭旃裘千帐雪，守陴熊虎万家烟。

沙滩雁落风头猛，碛外虹垂日脚穿。归骑平冲波浩淼，障泥不惜疾加鞭。
西斋新植萱草甚多作问答绝句二首 其一 问
宋祁（宋代）

腻蘤金英扑，纤莛玉段抽。萱如解荣悴，争合自忘忧。
月岩
赵师恕（宋代）

眷此岩壑胜，领客共登临。
危栈临不测，巘涂历崎嵌。
俯仰极高临，上下穷幽深。
来登空明山，千崖正沉沉。
下瞰清罗江，古木郁萧森。
清风万里来，层云汤孤襟。
有客可共赋，有酒可自斟。
此景岂易得，此乐岂易寻。
吾生今老矣，遁迹归穷岑。
一棹下潇湘，此别意难任。
别后无相忘，诗成寄邮音。
赠所思
张窈窕（唐代）

与君咫尺长离别，遣妾容华为谁说。

夕望层城眼欲穿，晓临明镜肠堪绝。
听百舌鸟
陈子升（明代）

新叶新花淑气融，芳郊芳陌几多丛。岂无鸣律嘘寒谷，自有微多悦后宫。

春思尽传朱户外，曙烟初满绿杨中。平生轻薄弦歌者，为尔移情曲未终。
宿焦山绿雪庵
行泰（清代）

朝朝江北望江南，欲解愁怀复一探。夜静钟声沈竹榻，月明禅语出萝龛。
李先辈擢第东归有赠送
薛逢（唐代）

金榜前头无是非，平人分得一枝归。正怜日暖云飘路，

何处宴回风满衣。门掩长淮心更远，渡连芳草马如飞。

茂陵自笑犹多病，空有书斋在翠微。
赠通川诗僧肇书记
叶适（宋代）

海阔淮深万里通，吟情浩荡逐春风。
却寻斗水龙湫住，裁剪云烟字字工。
春思
方岳（宋代）

烟草茸茸匝岸齐，晴天凫浴喜清溪。
一春造化花开尽，大欠渠诗共品题。
次韵再答
韩琦（宋代）

天和人意共昏昏，飘掷繁霙助客樽。正会笙歌开醉目，忽惊珠玉得嘉言。

已凌衰鬓争霜采，更拂妖颜上粉痕。东阁有贤才调雅，愧无优礼绍公孙。
读甘蔗生遣兴诗次韵而和之七十六首 其七十五
王夫之（明代）

拾得寒山共一时，袁闳张俭不相知。棋填黑白唯馀罫，琴泛宫商别有雌。

唤尽奈何邀笛步，问来不语影娥池。丹枫绛帐青莎馆，鞭挞吟蛩作导师。
卢蒲江雪夜约同直省中出示采菊读书煎茶种橘四诗索危秘书诸名胜同赋 其一
释居简（宋代）

拙须务速巧须迟，尽巧依稀与拙宜。除却艺兰纫楚佩，反骚只有落英诗。
戏赠常姬画荷便面
李之世（明代）

荷花荷叶一般香，拨叶搴花两柄长。欲折荷花贻欢子，留将荷叶盖鸳鸯。
齐天乐（余闲书院拟赋蝉）
唐珏（宋代）

蜡痕初染仙茎露，新声又移凉影。佩玉流空，绡衣翦雾，几度槐昏柳暝。幽窗睡醒。奈欲断还连，不堪重听。怨结齐姬，故宫烟树翠阴冷。
当时旧情在否，晚妆清镜里，犹记娇鬓。乱咽频惊，余悲渐杳，摇曳风枝未定。秋期话尽。又抱叶凄凄，暮寒山静。付与孤蛩。苦吟清夜永。
南中
王建（唐代）

天南多鸟声，州县半无城。野市依蛮姓，山村逐水名。

瘴烟沙上起，阴火雨中生。独有求珠客，年年入海行。
明太祖亲封铁冠道人所授图
蒋湘南（清代）

九宫变而河洛出，世轨千载无真传。尼山那有闭房记，桓法融乃玄之玄。

谶始哀平未深考，亡秦者胡在其前。真人崛起有符命，唐宋国祚皆绵延。

有明太祖奋徒步，太平一桶逢周颠。得之者顺失亦顺，学穷造化闻青田。

铁冠道人更狡狯，此图画出葫芦禅。上书一榜擘窠势，垂裳而治庭之边。

下环盗贼以千数，绕墙刀槊兼戈鋋。其中有树倚山侧，一人披发枝上悬。

旁跪一人亦自绞，阴风惨日吹寒烟。事过观之易得解，当时得勿心茫然。

人言明祖如汉祖，功臣屠戮多牵连。道人惜此当讽谏，杀机或者生悲怜。

我谓阴阳乃小数，杂家曾志班孟坚。羲经十言教消息，盛衰岂有人操权。

运会下趋巧机泄，始矜私智窥先天。唐虞不为子孙计，夏商末世终歼旃。

周家历数过其卜，宝龟无凭宜弃捐。孔子修经亦修纬，坤凿度亡存者乾。

金鸡玉羊本爻象，是纬非谶须讨研。捐益三代知百世，王者必有五百年。

我持此语告天下，不读孔孟非神仙。
鄂州南楼
郑起（宋代）

淳祐六年冬十月，我来独自上南楼。晓雾江山都不见，雾收日出城东头。

照见汉阳树，照见鹦鹉洲。浪涛江汉出岷峡，洞庭云梦天共流。

大船如龙捲寒碧，小船如叶飞洪沟。费袆霞佩跨黄鹤，洞宾玉笛横清秋。

泬寥突兀不可状，开阖风雨晴烟浮。空中一一都照见，照见今来古往丝粟无限愁。

夜郎逐客心胆大，醉欲搥碎醒又休。此山此水长不老，英雄消尽山水留。

何当大雪夜明月，摩挲老眼看九州。春风吹雪变红绿，牛羊被野边无忧。
避寇仪真六绝句 其四
程俱（宋代）

拜表时时上阁开，九重葱郁信佳哉。天旋地转会有日，填咽都门龙御回。
云安监劝学诗
王日翚（宋代）

云安古汤谿，□□□□滨。
无室不盐烟，无民不樵薪。
士子独希少，锥刀事艰辛。
我因沿檄来，暇日聊咨询。
谿山秀且清，湛碧高嶙峋。
衣冠杳不报，敢问夫何因。
盛言汉廷尉，有语诒乡邻。
三牛对马岭，有井无贵人。
斯言既笃信，诗礼不复闻。
我闻为咨嗟，此语深非仁。
儒风一旦扫，有甚遭烧焚。
因言廷尉者，其生岂不神。
既禀神灵姿，宁非贤圣伦。
安得鄙俚语，千载愚斯民。
斯民有幸氏，贵岂无足尊。
唐皇上柱国，伪蜀掌丝纶。
遗诰尚可考，苗裔亦诜诜。
后生宜可畏，况逢尧舜辰。
如何三百年，自弃甘煨尘。
前贤不知慕，俚语常书绅。
不知非格言，野老相因循。
为言听我语，蜀氏初顽嚣。
文翁为益州，化蜀与维新。
英才出王马，继世扬子云。
词章霭当世，至今耀清芬。
自尔吾蜀士，文学多彬彬。
乃知汤谿上，未必无国珍。
琢磨始成器，匪即为荆榛。
我虽非文翁，志使风俗淳。
亦非好辩者，示劝聊谆谆。
公侯宁有种，自致唯斯文。
蜀学乃孤陋，师友须隆亲。
又当听我言，既学须能勤。
不勤如不学，勤学始成身。
窜兮世巨儒，达兮国名臣。
唯恐学不至，学必无沈沦。
如不学为名，不如复煎熏。
十室有忠信，见者希能遵。
会观集岁后，俊造来誾誾。
一成诗礼乡，举充观国宾。
赠画师韩晖二首
曾丰（宋代）

工于绘事讳言工，韩滉心宁与俗同。
恶语发挥非敢惜，所疑不是子家风。
投赠哥舒开府二十韵
杜甫（唐代）

今代麒麟阁，何人第一功。君王自神武，驾驭必英雄。

开府当朝杰，论兵迈古风。先锋百胜在，略地两隅空。

青海无传箭，天山早挂弓。廉颇仍走敌，魏绛已和戎。

每惜河湟弃，新兼节制通。智谋垂睿想，出入冠诸公。

日月低秦树，乾坤绕汉宫。胡人愁逐北，宛马又从东。

受命边沙远，归来御席同。轩墀曾宠鹤，畋猎旧非熊。

茅土加名数，山河誓始终。策行遗战伐，契合动昭融。

勋业青冥上，交亲气概中。未为珠履客，已见白头翁。

壮节初题柱，生涯独转蓬。几年春草歇，今日暮途穷。

军事留孙楚，行间识吕蒙。防身一长剑，将欲倚崆峒。
试陈瞻
李之仪（宋代）

阳关才断一声歌，已觉离愁万斛多。谁信邮亭槛车际，便惊风露隔关河。
赠赵季清县丞
叶适（宋代）

多生有奇姿，名已在仙籍。
朝游风后馆，暮返旌阳宅。
五月凉如秋，照夜干将白。
养之锋铓余，参鲁柴亦愚。
蓬莱阁
郑康佐（宋代）

独占林泉胜，金碧耀青冥。凭阑俯八极，缥缈降玉京。

群仙日往还，箫韶闻九成。鸾凤为君导，恍然游蓬瀛。
绝句
葛天民（宋代）

夜雨涨波高二尺，失却捣衣平正石。
天明水落石依然，老夫一夜空相忆。
游春
杨绘（宋代）

倾城追逐艳阳天，上巳清明节序连。桃李光阴足骀荡，湖山风月更鲜妍。

谷中答响飘新曲，波底妆光飏綵船。迟日未西人已醉，绿杨柔弱舞秋千。